CELEX: 32015R1549
Language: da
Date: 2015-09-17 00:00:00
Title: Kommissionens delegerede forordning (EU) 2015/1549 af 17. september 2015 om fastsættelse af midlertidige ekstraordinære foranstaltninger for mælk og mejeriprodukter i form af en forlængelse af den offentlige interventionsperiode for smør og skummetmælkspulver i 2015 og en fremrykkelse af den offentlige interventionsperiode for smør og skummetmælkspulver i 2016

18.9.2015   
            
            
               DA
            
            
               Den Europæiske Unions Tidende
            
            
               L 242/28
            
         KOMMISSIONENS DELEGEREDE FORORDNING (EU) 2015/1549
   af 17. september 2015
   om fastsættelse af midlertidige ekstraordinære foranstaltninger for mælk og mejeriprodukter i form af en forlængelse af den offentlige interventionsperiode for smør og skummetmælkspulver i 2015 og en fremrykkelse af den offentlige interventionsperiode for smør og skummetmælkspulver i 2016
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 219, stk. 1, sammenholdt med artikel 228, og
   ud fra følgende betragtninger:
   
               (1)
            
            
               Den 7. august 2014 indførte Rusland et forbud mod import til Rusland af visse produkter fra EU, herunder mælk og mejeriprodukter. Dette forbud medførte markedsforstyrrelser med kraftige prisfald, fordi et vigtigt eksportmarked pludselig faldt bort.
            
         
               (2)
            
            
               Den 25. juni 2015 forlængede Rusland forbuddet mod import af landbrugsprodukter og fødevarer med oprindelse i EU med endnu et år indtil den 6. august 2016.
            
         
               (3)
            
            
               Desuden har den globale efterspørgsel efter mælk og mejeriprodukter generelt været faldende i 2014 og i de første måneder af 2015.
            
         
               (4)
            
            
               Dermed er priserne på smør og skummetmælkspulver i EU faldet yderligere, og den nedadgående tendens vil sandsynligvis forsætte.
            
         
               (5)
            
            
               Der er derfor opstået en situation, hvor de normale foranstaltninger, der kan anvendes med hjemmel i forordning (EU) nr. 1308/2013, øjensynligt ikke er tilstrækkelige til at rette op på markedsforstyrrelserne.
            
         
               (6)
            
            
               Artikel 12, litra d), i forordning (EU) nr. 1308/2013 foreskriver, at der skal være adgang til offentlig intervention for smør og skummetmælkspulver fra 1. marts til 30. september. I overensstemmelse med de midlertidige ekstraordinære foranstaltninger, der blev indført med Kommissionens delegerede forordning (EU) nr. 1336/2014 (2), var der i 2015 adgang til offentlig intervention for smør og skummetmælkspulver fra 1. januar til 30. september.
            
         
               (7)
            
            
               For at give mulighed for hurtigt at anvende alle tilgængelige markedsforanstaltninger og håndtere en situation, hvor priserne kan falde yderligere, og markedsforstyrrelserne bliver forværret, er det vigtigt, at der fortsat er adgang til offentlig intervention uden afbrydelser, indtil den nye interventionsperiode starter den 1. marts 2016.
            
         
               (8)
            
            
               Det er derfor hensigtsmæssigt at forlænge perioden for interventionsopkøb af smør og skummetmælkspulver i 2015 til den 31. december 2015 og at fastsætte begyndelsen af perioden for interventionsopkøb i 2016 til den 1. januar.
            
         
               (9)
            
            
               For at sikre, at de midlertidige foranstaltninger, der er omhandlet i denne forordning, har en umiddelbar indvirkning på markedet og bidrager til at stabilisere priserne, bør forordningen træde i kraft dagen efter offentliggørelsen —
            
         VEDTAGET DENNE FORORDNING:
   Artikel 1
   Uanset artikel 12, litra d), i forordning (EU) nr. 1308/2013 forlænges den periode i 2015, hvor der er adgang til offentlig intervention for smør og skummetmælkspulver, til den 31. december 2015.
   Uanset artikel 12, litra d), i forordning (EU) nr. 1308/2013 er der i 2016 adgang til offentlig intervention for smør og skummetmælkspulver fra 1. januar til 30. september.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 17. september 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 347 af 20.12.2013, s. 671.
   
      (2)  Kommissionens delegerede forordning (EU) nr. 1336/2014 af 16. december 2014 om midlertidige ekstraordinære foranstaltninger for mælk og mejeriprodukter i form af en fremrykkelse af den offentlige interventionsperiode for smør og skummetmælkspulver i 2015 (EUT L 360 af 17.12.2014, s. 13).